《拟陈拾遗修竹篇》
清代·永瑢

籦笼产终南，嶰壑亘深邃。湛露滋甘膏，流泉激清吹。

含气侪芸生，独秉造化粹，猗猗发崇标，垂条郁森萃。

风回玉戛音，云披色含翠。灵根待凤凰，空山辟魑魅。

昆仑万里远，圣世有嘉瑞。虚中抱宫商，《韶》、《咸》于以被。

当其植干时，坚贞有真意。松柏得其俦，桃李良自愧。

筱簜亦多材，效长终远致。缅彼有筠姿，风契结寤寐。

作者简介：（?—1790）清宗室，高宗第六子。号九思主人。乾隆间封质亲王。工诗画，兼通天算。卒谥庄。有《九思堂集》。